CELEX: 32016R1158
Language: el
Date: 2016-07-15 00:00:00
Title: Κανονισμός (ΕΕ) 2016/1158 της Επιτροπής, της 15ης Ιουλίου 2016, για την τροποποίηση του κανονισμού (ΕΕ) αριθ. 452/2014 όσον αφορά τη διαγραφή των υποδειγμάτων των αδειών που εκδίδονται σε αερομεταφορείς τρίτων χωρών και των συναφών προδιαγραφών (Κείμενο που παρουσιάζει ενδιαφέρον για τον ΕΟΧ)

16.7.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 192/21
            
         ΚΑΝΟΝΙΣΜΌΣ (ΕΕ) 2016/1158 ΤΗΣ ΕΠΙΤΡΟΠΉΣ
   της 15ης Ιουλίου 2016
   για την τροποποίηση του κανονισμού (ΕΕ) αριθ. 452/2014 όσον αφορά τη διαγραφή των υποδειγμάτων των αδειών που εκδίδονται σε αερομεταφορείς τρίτων χωρών και των συναφών προδιαγραφών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 9 παράγραφος 4,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 452/2014 της Επιτροπής (2) καθορίζει τον τρόπο με τον οποίο οι αερομεταφορείς τρίτων χωρών που χρησιμοποιούν τα αεροσκάφη που αναφέρονται στο άρθρο 4 παράγραφος 1 στοιχείο δ) του κανονισμού (ΕΚ) αριθ. 216/2008 και πραγματοποιούν εμπορικές αερομεταφορές από, προς και εντός του εδάφους που υπόκειται στις διατάξεις της Συνθήκης, αδειοδοτούνται με βάση τα εφαρμοστέα πρότυπα του Διεθνούς Οργανισμού Πολιτικής Αεροπορίας (ΔΟΠΑ). Ο κανονισμός αυτός περιέχει στα προσαρτήματα I και ΙΙ του παραρτήματος 2 (Μέρος-ART) υποδείγματα της εν λόγω άδειας και συναφείς με αυτήν προδιαγραφές.
            
         
               (2)
            
            
               Η πείρα που αποκτήθηκε από την εφαρμογή του κανονισμού (ΕΕ) αριθ. 452/2014 κατέδειξε ότι, προκειμένου να λαμβάνονται εγκαίρως υπόψη τα συχνά μεταβαλλόμενα πρότυπα του ΔΟΠΑ, τα εν λόγω υποδείγματα θα πρέπει να τροποποιούνται σε τακτική βάση, με αποτέλεσμα να δημιουργείται περιττός διοικητικός φόρτος. Δεν δικαιολογείται η απαίτηση να χρησιμοποιούνται τα εν λόγω υποδείγματα, δεδομένου ότι χωρίς την απαίτηση αυτή ο Ευρωπαϊκός Οργανισμός Ασφάλειας της Αεροπορίας μπορεί να καταρτίζει και να επικαιροποιεί ο ίδιος τα απαραίτητα υποδείγματα. Ως εκ τούτου, η εν λόγω απαίτηση και τα σχετικά πρότυπα θα πρέπει να διαγραφούν από τον κανονισμό (ΕΕ) αριθ. 452/2014.
            
         
               (3)
            
            
               Ο κανονισμός (ΕΕ) αριθ. 452/2014 θα πρέπει, επομένως, να τροποποιηθεί αναλόγως.
            
         
               (4)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 65 του κανονισμού (ΕΚ) αριθ. 216/2008,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα 2 του κανονισμού (ΕΕ) αριθ. 452/2014 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Ιουλίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 79 της 19.3.2008, σ. 1.
   
      (2)  Κανονισμός (ΕΕ) αριθ. 452/2014 της Επιτροπής, της 29ης Απριλίου 2014, για τον καθορισμό των τεχνικών απαιτήσεων και των διοικητικών διαδικασιών που αφορούν τις πτητικές λειτουργίες αερομεταφορέων τρίτων χωρών σύμφωνα με τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 133 της 6.5.2014, σ. 12).
   
      ΠΑΡΑΡΤΗΜΑ
      Το παράρτημα 2 του κανονισμού (ΕΕ) αριθ. 452/2014 τροποποιείται ως εξής:
      
                  1)
               
               
                  Το σημείο ART.210 στοιχείο α) αντικαθίσταται από το ακόλουθο κείμενο:
                  
                              «α)
                           
                           
                              Ο Οργανισμός εκδίδει εξουσιοδότηση συμπεριλαμβανομένων των συναφών προδιαγραφών, όταν:
                              
                                          1.
                                       
                                       
                                          διαπιστώσει ότι ο αερομεταφορέας τρίτης χώρας είναι κάτοχος έγκυρου πιστοποιητικού αερομεταφορέα ή ισοδύναμου εγγράφου και συναφών προδιαγραφών πτητικών λειτουργιών που έχει εκδώσει το κράτος του αερομεταφορέα·
                                       
                                    
                                          2.
                                       
                                       
                                          διαπιστώσει ότι ο αερομεταφορέας τρίτης χώρας έχει αδειοδοτηθεί από το κράτος του αερομεταφορέα να εκτελεί πτητικές λειτουργίες στην ΕΕ·
                                       
                                    
                                          3.
                                       
                                       
                                          διαπιστώσει ότι ο αερομεταφορέας τρίτης χώρας έχει αποδείξει:
                                          
                                                      i)
                                                   
                                                   
                                                      τη συμμόρφωσή του με τις εφαρμοστέες απαιτήσεις του Μέρους-TCO,
                                                   
                                                
                                                      ii)
                                                   
                                                   
                                                      έχει επιδείξει διαφανή, επαρκή και έγκαιρη επικοινωνία όσον αφορά περαιτέρω αξιολόγηση και/ή έλεγχο από τον Οργανισμό, κατά περίπτωση, και
                                                   
                                                
                                                      iii)
                                                   
                                                   
                                                      έχει καταρτίσει έγκαιρο και επιτυχές σχέδιο διορθωτικών μέτρων το οποίο υπέβαλε λόγω τυχόν μη συμμόρφωσης·
                                                   
                                                
                                    
                                          4.
                                       
                                       
                                          δεν υπάρχουν στοιχεία για ελλείψεις μείζονος σημασίας στην ικανότητα του κράτους του αερομεταφορέα ή του κράτους νηολόγησης, κατά περίπτωση, για την πιστοποίηση και την εποπτεία του αερομεταφορέα και/ή των αεροσκαφών σύμφωνα με τα εφαρμοστέα πρότυπα του ΔΟΠΑ· και
                                       
                                    
                                          5.
                                       
                                       
                                          η λειτουργία από τον αιτούντα δεν υπόκειται σε απαγόρευση σύμφωνα με τον κανονισμό (ΕΚ) αριθ. 2111/2005.».
                                       
                                    
                        
            
                  2)
               
               
                  Τα προσαρτήματα I και II απαλείφονται.